Diari Oficial de la Generalitat Valenciana


Sumari del DOGV 8761, del 13-03-2020 (2020/2285)

RESOLUCIÓ de 6 de març de 2020, de la Direcció General d'Administració Local per la qual es publica la modificació dels estatuts de la Mancomunitat de les Valls.
-----------------------------------------------------------------------------------------------------------------------------------------------------------------

### Dades del document

Número de DOGV
:   8761

Data del DOGV
:   13-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2285


Data del document
:   06-03-2020

Organisme emissor
:   Presidència de la Generalitat

Tipus de document
:   Resolució

Descriptors 

:   * Benavites
    * Benifairó de les Valls
    * Quartell
    * Faura
    * Quart de les Valls
    * associació de municipis

RESOLUCIÓ de 6 de març de 2020, de la Direcció General d'Administració Local per la qual es publica la modificació dels estatuts de la Mancomunitat de les Valls. [2020/2285]  
La Mancomunitat de les Valls, mitjançant un acord del Ple adoptat per unanimitat, en sessió de 28 de gener de 2020, va decidir aprovar definitivament la modificació dels seus estatuts, a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
D'acord amb el que disposa l'article 24.2.a dels Estatuts de la Mancomunitat, aquesta modificació té la naturalesa de modificació constitutiva de la mancomunitat, per la qual cosa el procediment per a la seua tramitació i aprovació definitiva serà l'establit en l'article 46 de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Perquè l'adaptació adquirisca eficàcia cal publicar-la en el Diari Oficial de la Generalitat Valenciana, d'acord amb el que disposa l'article 46.3.f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Remesos l'expedient tramitat i els Estatuts aprovats a aquesta Direcció General d'Administració Local, no s'adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 46.3.f de la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que disposa l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana el text dels Estatuts de la Mancomunitat de les Valls, modificat per acord plenari d'aquesta, que es transcriu a continuació com a annex, per haver-se acreditat en l'expedient la legalitat de les actuacions, així com inscriure la modificació en el Registre d'Entitats Locals de la Comunitat Valenciana.  
Contra aquesta resolució podrà interposar-se un recurs d'alçada davant la Secretaria Autonòmica de Promoció Institucional i Cohesió Territorial, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
Tot això, sense perjudici, que les persones interessades puguen exercitar qualsevol altre recurs que per al seu dret estimen oportú.   
  
València, 6 de març de 2020.- El director general d'Administració Local: Antoni Such Botella.  
  
  
  
ANNEX  
ESTATUTS DE LA MANCOMUNITAT DE LES VALLS  
  
TÍTOL I  
Disposicions generals. Subjectes, objecte i finalitats  
  
Article 1. Municipis que integren la Mancomunitat  
1. Els municipis de Benavites, Benifairó de les Valls, Faura, Quart de les Valls i Quartell, a l'empara del que es disposa en l'ordenament jurídic vigent, constitueixen la Mancomunitat de les Valls per a gestionar o executar plans, realitzar projectes i obres o prestar serveis de la seua competència a la ciutadania, acostant-li l'Administració i potenciant un desenvolupament social i econòmic sostenible, equilibrat i igualitari d'aquests municipis i els seus respectius territoris.  
2. La Mancomunitat de les Valls és una entitat local territorial i, per al compliment de les finalitats que li són pròpies, té personalitat jurídica i capacitat d'obrar plena i independent de la dels municipis que la integren.  
Article 2. Seu i duració  
La Mancomunitat de les Valls té la seu pròpia a Faura, carrer Cervantes, núm. 3. Es constitueix per temps indefinit.  
  
Article 3. Finalitats  
1. Actualment, correspon a la Mancomunitat, com a finalitat immediata, la prestació dels serveis següents i l'execució de les obres necessàries per a prestar-los:  
a) Protecció civil.  
b) Avaluació i informació de situacions de necessitat, i atenció immediata a persones en situació o risc d'exclusió social. En virtut del que s'estableix en la disposició transitòria segona de la Llei 27/2013, de 27 de desembre, i mentre la Generalitat no assumisca la titularitat de les competències relatives a la prestació de serveis socials i de promoció i reinserció social, les continuarà prestant la Mancomunitat.  
  
c) Gestió de residus sòlids urbans.  
d) Prestació d'utensilis, eines i maquinària la titularitat de les quals tinga la Mancomunitat.  
e) Promoció de la participació de la ciutadania en l'ús eficient i sostenible en les tecnologies de la informació i la comunicació (prestació de serveis de certificació electrònica i finestreta única).  
f) Protecció de la salubritat pública (recollida d'animals).  
g) Promoció de l'esport i d'ús del temps lliure.  
h) Informació i promoció de l'activitat turística d'interés mancomunat.  
i) Gestió d'abocaments.  
Així mateix, col·laborarà en la protecció del medi ambient urbà que afecte els cinc municipis.  
2. A més, podrà promoure amb els ajuntaments la gestió mancomunada i la prestació de serveis comuns inclosos en l'àmbit de la competència municipal, i col·laborar-hi, segons els termes de la legislació de l'Estat i autonòmica vigent en cada moment. Així, sense definir la prelació, podrà correspondre a la Mancomunitat la gestió de serveis en les següents matèries previstes per als municipis en els articles 25 i 26 de la Llei 7/1985, de 2 d'abril, reguladora de les bases del règim local (LRBRL):  
a) Seguretat en llocs públics; ordenació del trànsit de vehicles i persones en les vies urbanes; prevenció i extinció d'incendis.  
b) Urbanisme: ordenació, gestió, execució i disciplina urbanística; promoció i gestió d'habitatges; parcs i jardins, pavimentació de vies públiques urbanes i conservació de camins i vies rurals; patrimoni historicoartístic.  
c) Proveïments, escorxadors, fires, mercats i defensa d'usuaris i consumidors; protecció de la salubritat pública.  
d) Cementeris i serveis funeraris.  
e) Subministrament d'aigua i enllumenat públic; serveis de neteja viària, clavegueram i tractament d'aigües residuals.  
f) Activitats o instal·lacions culturals i esportives; biblioteca pública; turisme.  
g) Cooperar amb l'Administració educativa en la creació, la construcció i el manteniment dels centres docents públics; intervindre en els seus òrgans de gestió i participar en la vigilància del compliment de l'escolaritat obligatòria.  
h) Serveis tècnics: com ara enginyeries, arquitectures, biologia, gestoria...  
i) Promoció de la modernització administrativa a través de l'ús eficient i sostenible de les tecnologies de la informació i la comunicació.  
  
3. Dins de les finalitats de la Mancomunitat, podem distingir entre serveis generals i específics:  
 Es consideren serveis generals els prestats per al normal funcionament dels òrgans de la Mancomunitat, serveis bàsics propis de l'Administració general. Estan dirigits a tots els ajuntaments mancomunats i al conjunt poblacional. Al seu sosteniment estan obligats tots els membres integrants a través de la quota ordinària.  
  
 Els serveis específics són aquells que s'establisquen per a atendre necessitats i aspiracions dels ajuntaments mancomunats que s'hi vulguen integrar, i al seu sosteniment només estan obligats els ajuntaments que els assumisquen. Aquests serveis es financen a través de la quota específica resultant segons el cost de cada servei.  
4. Els municipis mancomunats podran adherir-se a la totalitat de les finalitats previstes o només a una part, sempre que siguen independents entre aquests. Per a l'assumpció de nous serveis serà necessària la conformitat de les entitats mancomunades interessades, a través d'un acord del Ple per majoria absoluta, i serà la Mancomunitat qui estudiarà aquestes peticions i resoldrà sobre la seua viabilitat. Si s'assumeix el nou servei, això suposarà la subrogació de la Mancomunitat en la titularitat del servei, i, per tant, li correspondrà gestionar-lo de manera integral.  
  
Article 4. Capacitat jurídica  
La Mancomunitat, per a la prestació dels serveis o l'execució de les obres de la seua competència, de conformitat amb la normativa bàsica de règim local, exercirà les potestats contemplades en els seus estatuts, i quan no hi estiguen previstes, totes les enumerades en aquesta normativa sempre que siguen necessàries per al compliment de la seua finalitat i d'acord amb la legislació aplicable a cadascuna d'aquestes potestats.  
  
  
TÍTOL II  
Òrgans de la Mancomunitat i funcionament  
  
Article 5. Òrgans de la Mancomunitat  
El govern i l'administració de la Mancomunitat corresponen al Ple, integrat per tots els representants dels municipis mancomunats, i a la seua presidència.  
1. Els òrgans de govern són:  
El Ple.  
La Junta de Govern Local.  
La Presidència.  
La Vicepresidència.  
2. Els òrgans complementaris són:  
La Comissió Especial de Comptes.  
La mesa de contractació.  
Les comissions informatives, si és el cas.  
  
Article 6. El Ple de la Mancomunitat  
1. El Ple de la Mancomunitat està integrat per representants designats pels municipis mancomunats i presidit per la Presidència de la Mancomunitat. A cadascun dels membres correspon un vot amb el mateix valor.  
2. Cada municipi estarà representat en el Ple de la Mancomunitat per l'alcalde o l'alcaldessa i una altra regidora o regidor, elegit pel ple corresponent i que es mantindrà fins que no el revoque el ple que el va elegir o perda la seua condició. El vot serà emés individualment per cadascun dels representants.  
3. La pèrdua de la condició d'alcalde o alcaldessa o de titular de la regidoria comporta, en tot cas, el cessament com a representant de l'ajuntament en la Mancomunitat, i les seues funcions seran assumides per qui els substituïsca. Quan la pèrdua de la condició de regidor o regidora es produïsca per extinció del mandat, continuaran en funcions només per a l'administració ordinària fins a la presa de possessió de les persones que els succeïsquen. El mateix criteri s'aplicarà en cas de renúncia de la condició de membre representant de la mancomunitat corresponent.  
  
Article 7. Designació de representants i terminis  
1. Finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
2. Després de cada procés electoral municipal i una vegada que els ajuntaments hagen comunicat a la Mancomunitat la seua representació en aquesta, la Presidència en funcions convocarà la sessió plenària per a la constitució i l'elecció dels òrgans de govern. Aquesta sessió tindrà lloc durant els dos mesos següents a la constitució dels ajuntaments. Si no es convoca dins d'aquest termini, quedarà automàticament convocada a les 12 hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
  
Article 8. Competències i atribucions del Ple  
1. Corresponen al Ple les atribucions que li conferisquen els presents estatuts i la normativa que li siga aplicable. En tot cas, tindrà assignades les atribucions següents:  
a) Elegir els òrgans unipersonals de la Mancomunitat.  
b) Proposar les modificacions dels estatuts.  
c) Aprovar i modificar les ordenances de la Mancomunitat i els seus reglaments orgànics.  
d) Proposar el canvi de denominació de la Mancomunitat i l'adopció o modificació dels seus símbols o ensenyes.  
e) Aprovar els pressupostos i el compte general de la Mancomunitat.  
  
f) Proposar la incorporació de nous membres a la Mancomunitat, i comprovar la concurrència dels pressupostos necessaris per a la separació voluntària de membres de la Mancomunitat i, quan siga procedent, acordar-ne la separació obligatòria.  
g) Proposar la dissolució de la Mancomunitat.  
h) Aquelles altres competències que hagen de correspondre al Ple perquè aprovar-les exigeix una majoria especial.  
2. Correspon igualment al Ple la votació sobre la moció de censura de la Presidència de la Mancomunitat i sobre la qüestió de confiança plantejada per aquesta. Aquestes votacions seran públiques, es realitzaran mitjançant una crida nominal en tot cas, i es regiran pel que es disposa en la legislació electoral general.  
3. A més de les atribucions assenyalades, el Ple de la Mancomunitat exercirà les funcions que li atribueix la legislació general o especial que li siga aplicable.  
  
Article 9. La Junta de Govern  
1. La Junta de Govern Local és un òrgan d'assistència al Ple, a la Presidència, a la Vicepresidència i a la resta d'òrgans, i de gestió de la Mancomunitat. Està integrada per la Presidència, la Vicepresidència i tres representants dels municipis mancomunats elegits pel Ple de la Mancomunitat per majoria simple. Cada membre elegit haurà de representar cadascun dels cinc municipis mancomunats.  
2. En la Junta de Govern cadascun dels membres tindrà dret a vot.  
  
3. Les atribucions de la Junta de Govern seran l'assistència a la Presidència i a la resta d'òrgans de la Mancomunitat en les seues atribucions, així com aquelles que la Presidència o un altre òrgan de la Mancomunitat li deleguen.  
  
Article 10. La Presidència  
1. La Presidència de la Mancomunitat, que ho serà també del Ple i de la Junta de Govern, serà elegida pel Ple d'entre els seus membres per majoria absoluta en primera volta, o simple en segona.  
  
2. A aquest efecte, en la sessió constitutiva de la Mancomunitat les persones que pretenguen presentar la seua candidatura hauran de fer-ho davant de la Presidència en funcions, que, després de la constitució del Ple, elecció de la nova presidència.  
3. Per a la destitució de la Presidència, se seguirà el procediment establit en la legislació local per a la destitució d'alcaldies. La destitució haurà de ser acordada per la majoria absoluta del nombre legal de membres de la Mancomunitat.  
4. La pèrdua de la condició de regidor o regidora en el municipi mancomunat serà causa de cessament en la titularitat de la Presidència. També ho serà la revocació del nomenament com a membre del Ple de la Mancomunitat acordada pel municipi que represente.  
5. La persona titular de la Presidència podrà renunciar voluntàriament a la titularitat d'aquest òrgan manifestant-ho per escrit. En aquest cas, es procedirà a l'elecció d'una nova presidència en el termini de deu dies hàbils des que el Ple prenga coneixement d'aquesta renúncia. La presa de coneixement no podrà demorar-se durant més de deu dies hàbils des de la seua presentació en el Registre de la Mancomunitat.  
6. La persona titular de la Presidència de la Mancomunitat exercirà la presidència de tots els seus òrgans col·legiats, i tindrà les atribucions establides per la normativa aplicable i, en qualsevol cas:  
a) Representarà la Mancomunitat.  
b) Dirigirà el govern i l'administració mancomunada.  
c) Convocarà i presidirà les sessions del Ple, de la Junta de Govern i de qualsevol òrgan col·legiat de la Mancomunitat.  
d) Exercirà la direcció del personal al servei de la Mancomunitat.  
2. La Presidència podrà delegar l'exercici de les seues atribucions, excepte les de decidir els empats amb el vot de qualitat i aquelles expressament previstes en la normativa que li siga aplicable.  
  
Article 11. Vicepresidència  
1. La Vicepresidència de la Mancomunitat serà elegida pel Ple en la mateixa sessió en què s'elegisca la Presidència d'entre els representants municipals, amb el vot favorable de la majoria absoluta.  
  
2. La titularitat de la Vicepresidència es perd per renúncia expressa manifestada per escrit i per pèrdua de la condició de regidor o regidora del municipi mancomunat. També es perdrà per la revocació del nomenament com a membre del Ple de la Mancomunitat acordada pel municipi que represente.  
3. Correspon a la Vicepresidència substituir en la totalitat de les seues funcions la Presidència en els casos d'absència, malaltia o impediment que la impossibiliten per a l'exercici de les seues atribucions, així com exercir les funcions de la Presidència en els supòsits de vacant i totes aquelles que li siguen atribuïdes en virtut dels estatuts de la Mancomunitat. Correspon a la Vicepresidència la convocatòria de la sessió plenària per a l'elecció d'una nova presidència en cas de vacant.  
  
4. Seran aplicables a la Vicepresidència les normes que regulen la vacant i la substitució de Presidència.  
  
Article 12. Règim de sessions del Ple  
a) El Ple funciona en règim de sessions ordinàries, de periodicitat preestablida, i extraordinàries.  
b) El Ple celebrarà la sessió ordinària com a mínim una vegada cada sis mesos.  
c) Les sessions extraordinàries se celebraran quan així ho decidisca la Presidència o ho sol·licite almenys una quarta part del nombre legal de membres. En aquest últim cas, la celebració de la sessió no podrà demorar-se més de quinze dies hàbils des que se sol·licite.  
d) Correspon a la Presidència convocar les sessions del Ple. A la convocatòria de les sessions s'adjuntarà l'ordre del dia comprensiu dels assumptes a tractar amb el detall suficient, i els esborranys d'actes de sessions anteriors que hagen de ser aprovades en la sessió. La convocatòria de les sessions extraordinàries haurà de ser motivada. La convocatòria, l'ordre del dia i els esborranys d'actes hauran de ser notificats als membres per mitjans electrònics, amb el compliment dels requisits legalment exigits.  
e) El sistema de notificació electrònica haurà d'acreditar la data i l'hora de la posada a la disposició del membre de la convocatòria i la data i l'hora de l'accés al seu contingut, moment a partir del qual es considerarà realitzada la convocatòria. A més, el sistema de notificació haurà de garantir la identificació, la integritat i l'autenticitat que en cada cas resulten aplicables. Entre la convocatòria i la celebració de la sessió no podran transcórrer menys de dos dies hàbils, excepte en el cas de sessions extraordinàries urgents.  
f) El Ple es constitueix vàlidament amb l'assistència d'un terç del nombre legal de membres, que mai podrà ser inferior a tres. Aquest quòrum ha de mantindre's al llarg de tota la sessió.  
g) En tot cas, es requereix l'assistència del president o presidenta i del secretari o secretària de la Mancomunitat, o de les persones que els substituïsquen legalment.  
Amb caràcter supletori, i per al que no es preveu en aquest article i els presents estatuts, s'aplicaran les normes de funcionament del ple de les entitats locals de règim local. Tot això sense perjudici del que es disposa en la legislació valenciana de règim local, la Llei valenciana de mancomunitats i la legislació sectorial.  
  
Article 13. Règim de sessions de la Junta de Govern Local  
1. La Junta de Govern celebrarà una sessió ordinària com a mínim una vegada cada dos mesos, i les extraordinàries i urgents quan amb aquest caràcter les convoque la Presidència.  
2. Amb les adaptacions pertinents al règim propi de les mancomunitats, correspon a la Junta de Govern l'assistència a la Presidència en l'exercici de les seues funcions. La Junta de Govern podrà exercir les competències que, de conformitat amb la normativa vigent, li siguen delegades pel Ple i per la Presidència.  
3. Entre la convocatòria i la celebració de la sessió no podran transcórrer menys de vint-i-quatre hores, excepte en el cas de les sessions extraordinàries i urgents, en les quals, abans d'entrar a conéixer els assumptes inclosos en l'ordre del dia, haurà de ser declarada la urgència per l'acord favorable de la majoria dels membres.  
4. Les sessions no seran públiques.  
5. Per a la seua vàlida constitució, es requereix l'assistència de la majoria absoluta dels components. Si no hi haguera quòrum, es constituiria en segona convocatòria, una hora després de l'assenyalada per a la primera, i n'hi hauria prou amb l'assistència de la tercera part dels membres, i en tot cas amb un nombre no inferior a tres.  
  
Article 14. Sistemes d'acords  
1. En el Ple de la Mancomunitat i en la Junta de Govern Local, a cadascun dels membres correspon un vot amb el mateix valor.  
2. La resta d'aspectes relatius al règim de funcionament i a les competències dels òrgans de la Mancomunitat s'ajustarà al que s'estableix en els presents estatuts i, supletòriament, al que s'estableix per als ajuntaments en la normativa de règim local.  
  
Article 15. Òrgans complementaris  
1. Comissió Especial de Comptes. Té caràcter preceptiu i estarà integrada pel president o presidenta de la Mancomunitat, que la presidirà, i per dos representants dels municipis mancomunats elegits pel Ple de la Mancomunitat per majoria simple. La seua composició s'ajustarà a la proporcionalitat existent entre les diferents formacions i/o agrupacions polítiques presents en el Ple de la Mancomunitat.  
2. mesa de contractació. La seua constitució es regularà per les normes de contractació pública que li siguen aplicables quant a composició i funcions.  
3. Comissions informatives. Podran crear-se totes les comissions informatives que es consideren necessàries. Tindran la mateixa composició que la Comissió Especial de Comptes i els seus membres seran elegits d'idèntica manera. La seua composició s'ajustarà a la proporcionalitat existent entre les diferents formacions i/o agrupacions polítiques presents en el Ple de la Mancomunitat.  
  
  
TÍTOL III  
Personal  
  
Article 16. Personal habilitat de caràcter nacional  
1. En aquesta mancomunitat hi haurà un lloc de treball (secretaria-intervenció) al qual correspondrà l'acompliment de les funcions públiques necessàries previstes en la legislació bàsica de règim local.  
2. La creació i la classificació dels llocs reservats a personal funcionari amb habilitació de caràcter nacional en les mancomunitats de municipis correspondran a l'òrgan autonòmic competent en matèria d'administració local, que les realitzarà a proposta de l'entitat interessada.  
  
3. Si s'estima que el volum de serveis o recursos de la Mancomunitat és insuficient per al manteniment del lloc de personal habilitat nacional, es podrà sol·licitar l'exempció de l'obligació de mantindre'l en els termes previstos en la legislació vigent. En aquest supòsit, i una vegada concedida l'exempció, les funcions reservades a personal habilitat nacional s'exerciran preferentment mitjançant l'acumulació de funcions a un funcionari o funcionària amb aquesta habilitació d'algun dels municipis que integren la Mancomunitat. Si això no fora possible, aquestes funcions reservades serien exercides mitjançant l'acumulació a un funcionari o funcionària amb habilitació de caràcter nacional d'altres entitats locals o pels serveis d'assistència de les diputacions provincials, prèvia conformitat d'aquestes.  
  
Article 17. La resta del personal  
1. La Mancomunitat, per al desenvolupament de les seues finalitats, podrà disposar de personal propi en els termes establits en la normativa aplicable, en els seus estatuts i en els seus reglaments orgànics.  
2. Podrà prestar serveis en la Mancomunitat el personal empleat públic de les entitats locals que les integre, sempre de manera expressa i de conformitat amb la normativa bàsica i autonòmica en matèria de funció pública, i també el d'altres administracions públiques, en els termes de les relacions de cooperació i col·laboració que en cada cas s'establisquen. La integració en la Mancomunitat de personal funcionari i laboral en virtut de processos de transferències de funcions i serveis, es realitzarà de conformitat amb les normes de funció pública aplicables, i amb el que s'establisca, en el seu àmbit, en les meses de negociació previstes en les lleis de funció pública.  
  
3. El personal que estiga al servei de la Mancomunitat, en cas de dissolució, quedarà incorporat a les entitats locals que van formar part de la Mancomunitat. Al personal de la Mancomunitat afectat en supòsits de separació de municipis, se li garanteixen els drets de conformitat amb el que estableix la legislació en matèria de funció pública, i es podrà incorporar, si és el cas, a les entitats locals que se separen de la Mancomunitat.  
En tot cas, la cessió o el traspàs del personal per part dels municipis adherits a la Mancomunitat comportarà l'obligació de l'ajuntament de reincorporar-lo en cas que el servei mancomunat s'haja extingit o finalitzat.  
4. La selecció del personal de la Mancomunitat, tant funcionari com laboral, es realitzarà d'acord amb l'oferta d'ocupació, mitjançant una convocatòria pública i a través dels sistemes legalment previstos, que garantisquen, en tot cas, els principis d'igualtat, publicitat, mèrit i capacitat. A aquest efecte, la Mancomunitat aprovarà anualment, juntament amb el pressupost, la plantilla i la relació de llocs de treball existents en la seua organització, que ha de comprendre tots els llocs de treball reservats a personal funcionari i laboral i a la resta de personal. Respecte d'aquest últim, s'establirà el que disposa l'article 104.bis, punt 2, de la Llei de bases de règim local.  
5. La Mancomunitat, en funció de les seues necessitats de personal, farà públiques les seues ofertes d'ocupació d'acord amb els criteris fixats per la normativa de funció pública aplicable.  
De la mateixa manera, la Mancomunitat podrà autoritzar l'aplicació o la utilització de les borses de treball temporal que tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l'àmbit de negociació de l'entitat sol·licitant.  
  
  
TÍTOL IV  
Règim econòmic  
  
Article 18. Recursos econòmics  
1. La hisenda de la Mancomunitat està constituïda pels recursos següents:  
a) Aportacions dels municipis, d'acord amb el que s'estableix en els Estatuts.  
b) Ingressos procedents del seu patrimoni i altres de dret privat.  
  
c) Taxes i preus públics per la prestació de serveis o la realització d'activitats de la seua competència.  
d) Contribucions especials per a l'execució d'obres o per a l'establiment, l'ampliació o la millora de serveis.  
e) Participacions en els tributs de la Generalitat que, si és el cas, es poden establir a favor seu.  
f) Recàrrecs sobre impostos de la Generalitat, o d'altres entitats locals, que siguen procedents.  
g) Participar en els fons de cooperació o en instruments similars de finançament incondicionat que es determinen.  
h) Subvencions i altres ingressos de dret públic.  
i) Ingressos procedents d'operacions de crèdit.  
j) Multes i sancions en l'àmbit de la seua competència.  
k) Qualsevol altre que legalment puga establir-se.  
2. Les operacions de crèdit que puga concertar la Mancomunitat per a finançar la realització de finalitats de la seua competència podran ser avalades pels municipis que la integren, per la conselleria amb competències en matèria de règim local o per la diputació provincial corresponent quan el patrimoni propi de la Mancomunitat o els seus recursos ordinaris no siguen suficients per a garantir aquestes operacions, de conformitat amb la normativa bàsica aplicable.  
3. Serà aplicable a la Mancomunitat el que es disposa en la normativa de règim local respecte dels recursos dels municipis, amb les especialitats que siguen procedents en cada cas.  
  
Article 19. Ordenances fiscals  
1. Per a l'establiment, l'ordenació, la liquidació i la recaptació de les taxes i preus públics i les contribucions especials, la Mancomunitat aprovarà les ordenances corresponents.  
2. Correspon als municipis integrants de la Mancomunitat elaborar els corresponents padrons fiscals i enviar-los al Servei Provincial de Recaptació de la Diputació de València en els terminis establits a aquest efecte, així com enviar una còpia a la Presidència de la Mancomunitat a l'efecte de l'aprovació. Així mateix, els municipis facilitaran la informació necessària per a la tramitació d'altes, baixes i modificacions referides als contribuents que o no han sigut inclosos en els padrons fiscals corresponents perquè són una alta posterior a la seua confecció, o bé presenten alguna dada errònia objecte d'esmena o baixa. L'incompliment d'aquesta obligació podria donar lloc a la separació obligatòria prevista en els presents estatuts.  
  
3. La Mancomunitat podrà en tot moment, pels seus propis mitjans, comprovar la veracitat i l'exactitud de les dades a què es refereix l'apartat anterior.  
  
Article 20. Aportacions econòmiques  
1. Els ajuntaments hauran de consignar en els seus pressupostos les quantitats necessàries per a atendre en els successius exercicis econòmics les obligacions derivades dels compromisos contrets amb la Mancomunitat a la qual pertanguen.  
2. Les aportacions de municipis mancomunats les fixarà anualment per a cada exercici econòmic el Ple de la Mancomunitat per majoria absoluta del nombre legal dels seus membres, i seran les següents:  
  
- Una quota principal i obligatòria per a atendre les despeses generals de funcionament i inversió, en proporció al nombre d'habitants de dret de cada municipi, segons la xifra oficial de població l'1 de gener publicada per l'INE.  
- Una quota extraordinària i obligatòria per a atendre despeses d'aquest caràcter.  
3. Les aportacions dels municipis a les mancomunitats tenen la consideració de pagaments obligatoris i preferents per a les entitats mancomunades.  
4. Forma i termini dels pagaments. Les aportacions econòmiques dels municipis es liquidaran trimestralment, i s'hauran d'ingressar-se durant els primers quinze dies del trimestre. En cas que algun municipi es retarde en el pagament de la quota més de dos trimestres, la Presidència requerirà el pagament en el termini d'un mes. Transcorregut aquest termini sense haver fet efectiu el dèbit, prèvia sol·licitud de la Mancomunitat i audiència del municipi afectat, la Presidència podrà sol·licitar als òrgans de l'Administració central, autonòmica o provincial la retenció de les quotes pertinents a càrrec de les quantitats que per qualsevol concepte siguen liquidades a favor de l'ajuntament deutor a fi que les entregue a la Mancomunitat.  
  
Article 21. Pressupost  
1. La Mancomunitat aprovarà anualment un pressupost de conformitat amb el que es disposa en la legislació de règim local vigent.  
2. El Pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer i dels drets que es preveuen liquidar durant el corresponent exercici econòmic.  
  
3. S'inclouran en el Pressupost, les inversions que es puguen realitzar, així com les seues fonts de finançament, i el conjunt d'obligacions derivades de l'ordenament jurídic.  
  
Article 22. Patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, siga en el moment de la constitució o amb posterioritat. A aquest efecte, haurà d'elaborar-se un inventari de conformitat amb el que s'estableix en les disposicions vigents en la matèria.  
2. La participació de cada entitat mancomunada en aquest patrimoni es fixarà, tant inicialment com de manera successiva, en funció del nombre d'habitants de dret de cada entitat, segons el padró municipal.  
  
3. No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
  
TÍTOL V  
Modificació d'Estatuts  
  
Article 23. Modificació d'Estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en aquests.  
c) Supòsits de dissolució de la Mancomunitat.  
3. Les modificacions estatutàries restants tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i la resolució definitiva pel Ple de la Mancomunitat per majoria absoluta.  
  
4. Les modificacions constitutives s'ajustaran al procediment següent:  
a) Aprovació inicial pel Ple de la Mancomunitat per majoria absoluta del nombre legal de vots.  
b) Obertura d'un termini d'informació pública durant un mes en els taulers d'anuncis dels ajuntaments mancomunats i de la mateixa Mancomunitat, amb la indicació de la forma, del lloc i del termini de consulta i la formulació d'al·legacions pels interessats.  
c) Emissió dels informes de la diputació provincial o, si és el cas, de les diputacions provincials interessades i del departament del Consell amb competències en matèria d'administració local.  
d) Resolució pel Ple de la Mancomunitat, si és el cas, de les al·legacions o objeccions que es formulen.  
e) Aprovació pels plens dels municipis afectats per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
5. Les modificacions estatutàries restants tindran caràcter no constitutiu i tan sols requeriran l'acord aprovatori del Ple de la Mancomunitat per majoria absoluta de vots, amb l'audiència prèvia als municipis integrants de la Mancomunitat, i la seua publicació íntegra per la Mancomunitat en el Diari Oficial de la Generalitat Valenciana.  
6. Les modificacions estatutàries consistents en l'adhesió i separació de municipis es regiran pel que es disposa en el títol VII de la Llei 21/2018, de 16 d'octubre, de la Generalitat, de mancomunitats de la Generalitat Valenciana.  
  
  
TÍTOL VI  
Incorporació i separació de municipis  
  
Article 24. Adhesió de municipis  
1. Per a l'adhesió d'un o de diversos municipis a la Mancomunitat amb posterioritat a la seua constitució, serà necessari:  
a) La sol·licitud del ple de la corporació municipal interessada per majoria absoluta del nombre legal dels seus membres.  
b) L'aprovació pel ple de la mancomunitat de què es tracte per majoria absoluta del nombre legal de vots.  
2. L'acord d'adhesió del nou municipi haurà de ser publicat per la Mancomunitat en el Diari Oficial de la Generalitat Valenciana i haurà d'inscriure's en el Registre d'entitats locals autonòmic.  
Aprovació pel Ple de la Mancomunitat per majoria absoluta. En l'acord d'adhesió hauran d'establir-se les condicions generals i particulars que s'hagen fixat per a l'adhesió, així com l'abonament de les despeses originades com a conseqüència de la inclusió en la Mancomunitat o la determinació de la quota d'incorporació.  
3. Així mateix, hauran d'aportar totes les despeses que s'originen amb motiu de la inclusió en la Mancomunitat.  
  
Article 25. Separació voluntària  
1. Els municipis podran separar-se en qualsevol moment de la Mancomunitat, previ compliment dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la Mancomunitat.  
c) Haver estat membre de la Mancomunitat almenys durant quatre anys.  
d) Abonar totes les despeses que s'originen amb motiu de la separació, així com la part del passiu contret per la Mancomunitat a càrrec d'aquests, d'acord amb els termes previstos en els estatuts de la Mancomunitat.  
e) Que es notifique l'acord de separació a la Mancomunitat amb l'antelació mínima d'un any.  
2. Complits els requisits anteriors, la Mancomunitat haurà d'acceptar la separació del municipi interessat mitjançant l'acord per majoria absoluta del Ple, al qual la Mancomunitat donarà publicitat a través del Diari Oficial de la Generalitat Valenciana i que serà objecte d'inscripció en el Registre d'entitats locals autonòmic.  
  
Article 26. Separació obligatòria  
1. La Mancomunitat podrà acordar la separació obligatòria dels municipis en els supòsits següents:  
a) Incompliment del pagament de les seues aportacions durant més de dos trimestres.  
b) Incompliment d'aquelles altres actuacions necessàries per al correcte desenvolupament de la Mancomunitat a les quals estiguen obligats pels Estatuts.  
2. El procediment de separació l'iniciarà d'ofici la Mancomunitat mitjançant un acord per majoria absoluta del seu ple. Acordada la iniciació del procediment de separació, es concedirà al municipi el termini d'audiència durant un mes.  
Vistes les al·legacions presentades pel municipi, el Ple de la Mancomunitat podrà acordar la separació obligatòria mitjançant l'acord favorable de la majoria absoluta dels seus membres legals.  
La Mancomunitat donarà publicitat a l'acord de separació obligatòria del municipi mitjançant la publicació en el Diari Oficial de la Generalitat Valenciana, i procedirà a inscriure'l en el Registre d'entitats locals autonòmic.  
  
Article 27. Liquidació per separació  
1. La separació d'una mancomunitat d'un o diversos dels municipis que la integren no implicarà, necessàriament, l'obligació de procedir a la liquidació d'aquella, de manera que aquesta operació podrà quedar diferida al moment de la dissolució. No obstant això, en el cas que el municipi o municipis separats de la Mancomunitat hi hagen aportat béns afectes a serveis propis, es practicarà, excepte que s'acorde una altra cosa amb els municipis interessats, una liquidació parcial a fi que aquests elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
2. No obstant l'anterior, a la vista de les circumstàncies concurrents observades per la Mancomunitat i degudament justificades, es podrà anticipar totalment o parcialment l'import de la seua participació als municipis separats, i adjudicar-se aquells elements o instal·lacions establits per al servei exclusiu d'aquests.  
  
  
TÍTOL VII  
Dissolució  
  
Article 28. Dissolució de la Mancomunitat  
La Mancomunitat es dissoldrà per alguna de les causes següents:  
a) Perquè així ho disposen les lleis.  
b) Perquè s'han complit o han desaparegut tots els seus objectius.  
  
c) Perquè així ho acorden els municipis que la integren.  
  
Article 29. Procediment de dissolució  
1. Quan concórrega alguna de les causes de dissolució, el procediment de dissolució haurà de ser iniciat d'ofici per la Mancomunitat o a instàncies de qualsevol dels seus membres.  
2. El procediment de dissolució de les mancomunitats requereix:  
  
a) L'acord de la dissolució de l'entitat pel Ple de la Mancomunitat per majoria absoluta legal del nombre de vots, i la seua comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats per majoria absoluta del nombre legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel Ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) L'enviament al departament del Consell competent en matèria d'administració local, que procedirà a publicar la dissolució en el Diari Oficial de la Generalitat Valenciana i donarà de baixa la mancomunitat en el Registre d'entitats locals de la Comunitat Valenciana.  
  
3. Aprovada la dissolució de la mancomunitat pels plens municipals i abans de remetre-la a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions determinats experts, únicament als efectes d'escoltar la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat a dissoldre, xifrarà els seus recursos, càrregues i dèbits i farà una llista del seu personal, i més tard en proposarà al ple de l'entitat l'oportuna distribució als ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució, la Mancomunitat mantindrà la seua personalitat jurídica mentre el ple no adopte l'acord de liquidació i distribució del seu patrimoni, el qual hauran de fer públic en el Diari Oficial de la Generalitat Valenciana.  
  
  
DISPOSICIÓ FINAL  
  
Per a allò que no es preveja en els presents estatuts caldrà aplicar la Llei 21/2018, de 16 d'octubre, de la Generalitat, de mancomunitats de la Generalitat Valenciana, així com la resta de la legislació sobre règim local aplicable a la Comunitat Valenciana.»